Henrik Høegh (V), 2010-03-02:
Da jeg læste dette beslutningsforslag, kom jeg faktisk til at tænke på, hvor forskellige vores ideologier egentlig er her i Folketinget.
Jeg læste engang en definition på liberalisme, som siger, at det er, når en landmand, der har to køer, sælger den ene for at købe en tyr, mens kommunisme er, når staten tager begge køer og giver alle lidt mælk.
Med B 113 er det ikke køerne, Enhedslisten vil inddrage, det er selve landbrugene.
I forslaget foreslås det, at: »flere landbrug overgår fra privat til offentligt ejerskab, for at sikre en demokratisk styret produktion af økologiske produkter«.
Med andre ord skal staten eje landbrugene og bestemme, hvad der skal dyrkes, og hvordan.
Landmanden, som man kan sige bogstavelig talt har fingrene i jorden, får ikke lov til at bestemme disse ting selv.
Forbrugernes valg af ét produkt frem for et andet er åbenbart ikke det, der skal bestemme landmandens valg.
Det er efter min mening ikke en statslig opgave.
Enhedslisten vil med en statslig jordbrugerfond opkøbe konkursramte brug og i øvrigt modvirke udviklingen mod større landbrug, som der står i forslaget.
Der er sådan set problemer med begge dele.
Jeg vil faktisk gerne være med til at forbedre rammevilkårene for dansk landbrug.
Ideelt set bør det ikke være mere vanskeligt at drive landbrug i Danmark end i andre EU-lande, men at opkøbe landbrug, der ikke kan klare sig, mener jeg ikke er løsningen, tværtimod.
Med hensyn til Enhedslistens modvilje mod større landbrug kan jeg oplyse, at landbrug uanset størrelse, naturligvis skal overholde gældende miljøkrav.
Vi kan være stolte af, at danske landbrug er nogle af de mest effektive i verden, samtidig med at de lever op til høje krav med hensyn til miljø og dyrevelfærd.
At forsøge at statsstyre landbruget er ikke en måde at forbedre miljøet på, og det er for os at se heller ikke en måde at få mere økologi på.
Økologi kan bidrage til bedre miljø, natur og dyrevelfærd, og det går godt for økologien i Danmark.
Men det går godt, fordi forbrugerne gerne vil købe økologisk, og det går godt, fordi der udvikles bedre og flere nye produkter, fordi markedet driver økologien frem.
I de seneste år har der vist sig en markant markedsdrevet interesse for omlægning til økologisk jordbrugsproduktion.
Aftalen »Grøn Vækst«, som regeringen og Dansk Folkeparti indgik i juli 2009, skal sikre, at et højt niveau af miljø-, natur- og klimabeskyttelse går hånd i hånd med en moderne og konkurrencedygtig landbrugsproduktion.
Regeringen og Dansk Folkeparti vil fortsat understøtte omlægningen til økologi.
I alt er der afsat 2,4 mia. kr. til økologi i de næste 6 år.
I perioden fra 2010 til 2020 er der skabt rum til en årlig vækst på 18.000 ha, i alt 198.000 ha.
Dermed er der mulighed for, at det økologiske areal kan stige til ca. 380.000 ha, altså mere end en fordobling af det areal, vi har i dag.
Vi vil udvide rammerne for det arealbaserede tilskud, omlægningstilskuddet og det miljøbetingede tilskud, så de kan understøtte den årlige vækst i de økologiske arealer på ca. 18.000 ha om året.
Vi vil også løbende justere tilskudssatserne, så de matcher markedsudviklingen.
Vi vil lave omlægningstjek hos konventionelle landmænd for at fremme omlægning til økologisk drift, og vi vil give tilskud til at nedsætte erfa-grupper, som skal fremme nyetablering samt omlægning til økologisk drift.
Med »Grøn Vækst« investeres der i alt 13,5 mia. kr. frem mod 2015.
Planen skal sikre, at Danmark fuldt ud lever op til sine miljøforpligtelser og samtidig styrker vækst og beskæftigelse.
»Grøn Vækst« og en løbende vurdering af rammevilkårene for landbruget er efter min mening den bedste måde at sikre både dansk landbrug og dansk miljø og natur for fremtiden.
Ideologiske tiltag, der bringer minder frem om hedengangne tider i Sovjetunionen, er for mig at se at kigge tilbage og ikke frem.
Uanset hvor meget mælk, økologisk eller ej, Enhedslisten lover mig, tror jeg, landmanden foretrækker selv at vælge sin produktion ud fra de givne vilkår, og jeg synes, vi skal lade dem, der har forstand på det, om at producere mælken.
Så nej, regeringen kan ikke støtte beslutningsforslaget.